Ai 27 di Març si è davuelte a Barcelone la cuinte assemblee gjenerâl de Aleance Libare Europeane (EFA), che e met adun cuarante partîts indipendentiscj e autonomiscj che a rivin di une vincjine di stâts de UE e che intal Parlament de Europe e forme un grup indipendent cui Verts. Intant de riunion si à metût jù un program pes prossimis elezions europeanis che al ponte a di une Europe plui atente al sociâl, ae difese dal ambient e des minorancis. La ALE e ponte a di une Union Europeane là che al cressi il numar dai membris in graciis dal percors di autodeterminazion des nazions cence stât. Intant de assemblee a son stâts fats jentrâ tant che membris a plen titule altris trê partîts, ven a dî: Die Friesen (comunitât frisone in Gjermanie), Strana Regiónov Slovenska (formazion regjonaliste multietniche de Slovachie), e Sud Tiroler Freiheit (Sud Tirôl). A ‘nt son po stâts acetâts altris sîs tant che osservadôrs: Südschleswigschen Wählerverbandes (comunitâts frisone e danese dal Schleswig Holstein); Lista per Fiume - Lista za Rijeku (autonomiscj di Flum, in Cravuazie); MMRÖP (partît dai rom de Ongjarie); Movimento per l’Indipendenza della Sicilia (indipendentiscj sicilians); Wendische Volkspartei – SLS (comunitât serbiane in Gjermanie); Die unabhänginge Kraft für Ostbelgien – ProDG (todescs de Belgjiche orientâl).
Font: EFA, 29/03/09
fur_Latn plt_Latn